ดีเอสไอสอบบอร์ดแบงก์กรุงเทพปล่อยกู้บีทีเอส
ผู้ถือหุ้นธนาคารกรุงเทพร้องดีเอสไอสอบบอร์ดอนุมัติให้บีทีเอสกู้ 120 ล้านบาท จนทำให้เสียหาย “ธาริต” รับเป็นคดีแล้ว
29 มี.ค. 2555

ผู้ถือหุ้นธนาคารกรุงเทพร้องดีเอสไอสอบบอร์ดอนุมัติให้บีทีเอสกู้ 120 ล้านบาท จนทำให้เสียหาย “ธาริต” รับเป็นคดีแล้ว
รายงานข่าวแจ้งว่า ผู้ถือหุ้น 2 รายของธนาคารกรุงเทพเข้าร้องเรียนกับ นายธาริต เพ็งดิษฐ์ อธิบดีกรมสอบสวนคดีพิเศษ (ดีเอสไอ) ว่า ธนาคารกรุงเทพทำผิดตามพระราชบัญญัติหลักทรัพย์และตลาดหลัก ทรัพย์ พ.ศ. 2535 ทำให้ธนาคารในฐานะที่เป็นบริษัทจำกัดมหาชนได้รับความเสียหาย และทำให้ผู้ถือหุ้นได้รับความเสียหายไปด้วย
ผู้ถือหุ้นระบุว่า เมื่อเดือน มิ.ย. 2540 ธนาคารได้ปล่อยเงินกู้ 120 ล้านบาท แก่ลูกค้ารายหนึ่ง จนเป็นเหตุให้เกิดความเสียหายแก่ประโยชน์ที่เป็นทรัพย์สินของธนาคาร และกระทำการหรือไม่กระทำการเพื่อแสวงหาประโยชน์ที่มิควรได้โดยชอบด้วยกฎหมาย เพื่อตนเองหรือผู้อื่นอันเป็นการเสียหายแก่ธนาคาร อีกทั้งลงข้อความเท็จ ทำบัญชีไม่ถูกต้อง ไม่ตรงต่อความเป็นจริง ซึ่งการอนุมัติของที่ประชุมกรรมการบริหารทั้ง 9 คน เป็นความผิดตามมาตรา 307, 311 และ 312 ของ พ.ร.บ.หลักทรัพย์และตลาดหลักทรัพย์ พ.ศ. 2535
ผู้ถือหุ้นระบุว่า การปล่อยเงินกู้ให้ลูกหนี้ไม่มีการสอบประวัติลูกหนี้ ไม่มีรายงานการศึกษาความเป็นไปได้ในการชำระเงินกู้และดอกเบี้ยคืน อีกทั้งเจ้าหน้าที่ธนาคารผู้ปล่อยกู้ก็ไม่ได้สอบถามว่าผู้กู้จะเอาเงินไปทำอะไร มีความ สามารถที่จะชำระหนี้คืนหรือไม่ มีเพียงคำเสนอขออนุมัติสินเชื่อของผู้จัดการธนาคารกรุงเทพ สาขาตรอกจันทน์ ว่าเงินกู้ 120 ล้านบาท โดยใช้ที่ดิน 4 แปลง เป็นหลักประกัน โดยเจ้าของที่ดินได้เป็นผู้ค้ำประกัน แต่ไม่มีการประเมินราคาที่ดินทั้ง 4 แปลงนี้ว่าคุ้มกับหนี้หรือไม่
นายธาริต กล่าวว่า ดีเอสไอ โดยสำนักการเงินการธนาคารได้ทำการสืบสวนมาระยะหนึ่ง และพบคดีมีมูล จึงมีคำสั่งอนุมัติรับเรื่องดังกล่าวไว้เป็นคดีพิเศษตามบัญชีแนบท้ายตามพระราชบัญญัติคดีพิเศษ และได้ออกหมายเรียก นายชาติศิริ โสภณพนิช กรรมการบริหารธนาคารกรุงเทพ พร้อมพรรคพวกอีก 8 คน มารับทราบข้อกล่าวหาเมื่อสัปดาห์ที่แล้ว และจะครบกำหนดนัดในวันที่ 29 มี.ค.นี้
นายโฆสิต ปั้นเปี่ยมรัษฎ์ ประธานกรรมการบริหารธนาคารกรุงเทพ กล่าวว่า คณะกรรมการบริหารปฏิบัติตามกฎระเบียบของธนาคารแห่งประเทศไทยอย่างเคร่งครัดและโปร่งใส หนี้จำนวนนี้เป็นของ บริษัท บีทีเอส และธนาคารก็ไม่ได้รับความเสียหายแต่อย่างใด อย่างไรก็ดี วันที่ 29 มี.ค.นี้ คณะกรรมการติดภารกิจต่างประเทศก็จะส่งทนายไปยื่นขอเลื่อนชี้แจง